So dikwels het brokkies inligting, ineengevleg in stories, na vore gekom. Haar familie was deel van haar wêreld en hulle was deel van die stories wat oor haar werklikheid gegaan het. Sy was baie lief vir stories en kon dikwels nie die versoeking weerstaan om binne ’n storie nog ’n ander storie te vertel nie. Sy was lief vir haar familie en het baie oor hulle en hulle voorsate geweet. Haar man se familie het ook haar familie geword en ook oor hulle was sy ’n groot bron van inligting. Sy het haar lewe lank met baie van die naby en veraf familie kontak gehou. Geen wonder dat Marietjie Steenkamp tot die samestelling van hierdie publikasie so baie bygedra het – nie net oor haar Janse van Rensburg en Beneke familie nie, maar ook oor haar man, Koos, se Steenkamp en Pretorius familie.
Daar is ‘n groot groep toegewyde familienavorsers wat steeds meer en meer inligting met ywer ontsluit. Namate hulle vorder, sal daar steeds meer inligting beskikbaar raak. Ek het ‘n besondere waardering vir die hulp wat ‘n mens op so baie maniere van hierdie navorsers kry.